Diari Oficial de la Generalitat Valenciana


Sumari del DOGV 9555, del 16-03-2023 (2023/2891)

RESOLUCIÓ de 24 de febrer de 2023, de la consellera de Justícia, Interior i Administració Pública, de concessió i gestió de la subvenció destinada al Consell Valencià de Col·legis d'Advocats per a indemnitzar les actuacions realitzades pels i les professionals de l'advocacia, derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica recollida en la Llei 9/2022, de 30 de desembre, de pressupostos de la Generalitat per a l'exercici 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9555

Data del DOGV
:   16-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2891


Data del document
:   24-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 24 de febrer de 2023, de la consellera de Justícia, Interior i Administració Pública, de concessió i gestió de la subvenció destinada al Consell Valencià de Col·legis d'Advocats per a indemnitzar les actuacions realitzades pels i les professionals de l'advocacia, derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica recollida en la Llei 9/2022, de 30 de desembre, de pressupostos de la Generalitat per a l'exercici 2023. [2023/2891]  
Amb la finalitat de garantir l'accés de la ciutadania a la justícia, tant des del punt de vista dels seus drets com del seu exercici efectiu, s'han de desenvolupar actuacions i habilitar mesures que asseguren que la justícia és accessible a totes les persones, i generar condicions estructurals d'accés al Servei Públic de Justícia que arriben a tota la ciutadania, sense que cap persona en quede exclosa. L'accés a la justícia ha de fer especial èmfasi a facilitar les condicions d'accés als grups més vulnerables i assegurar-ne l'adaptació permanent a la realitat social.  
  
En l'exercici 2021, amb la finalitat d'aproximar la justícia a la ciutadania, es va instaurar en aquells municipis de més de 7.000 habitants que comptaven amb jutjats de pau assistits per personal de l'Administració de justícia, i que hi van manifestar el seu interés, els denominats JUSTIPROP, en les seus municipals destinades als jutjats de pau o en llocs adjacents, per a facilitar la prestació dels serveis d'informació a la ciutadania sobre serveis que presta l'Administració, recursos públics, tràmits administratius en els registres civil, mercantil i de la propietat, i consultes electròniques, així com assessorament i orientació jurídica previs al procés i mediació.  
En l'exercici 2022, el servei s'estén a les poblacions capçaleres de partit judicial.  
En aquest exercici, el servei d'informació, assessorament i orientació jurídica contindrà també matèries referides a l'emergència social i energètica, i podrà prestar-se en les seus de l'Administració de la Generalitat i en les seus que depenguen de qualsevol de les entitats locals o corporacions de dret públic que hi mostren el seu interés.  
  
A través dels Serveis d'Orientació Jurídica de Proximitat (JUSTIPROP) s'ofereix a la ciutadania un servei d'informació, orientació i assessorament jurídic pròxim sense la necessitat que hagen de desplaçar-se del seu lloc de residència, alhora que s'aprofiten els mitjans de què disposen aquestes entitats. S'aconsegueix, d'aquesta manera, acostar l'Administració de justícia a la ciutadania en general i als col·lectius vulnerables en particular.  
Això suposa una major facilitat per a l'exercici dels drets i interessos d'aquests col·lectius vulnerables, que garanteix el dret fonamental a la tutela judicial efectiva sense discriminació pel lloc de residència.  
  
D'altra banda, s'evita la judicialització de conflictes, facilitant la mediació i altres mitjans extrajudicials de resolució de controvèrsies, descongestionant, simultàniament els jutjats i tribunals. D'aquesta manera, acostant la justícia a la ciutadania i facilitant la mediació en els conflictes, es garanteix que ningú es quede arrere en l'accés a la justícia.  
  
Amb aquests objectius, la Llei 9/2022, de 30 de desembre, de pressupostos de la Generalitat per a 2023, en el programa pressupostari 112.70 «Reformes democràtiques i accés a la justícia», recull la línia nominativa S8422000, amb càrrec al capítol IV, amb la descripció i finalitat: «Indemnització de les actuacions realitzades per advocades i advocats, derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica».  
La línia està inclosa en el Pla estratègic de subvencions de la Conselleria aprovat per al període 2023-2025.  
Aquesta resolució és l'instrument a través del qual es concedeixen i gestionen les subvencions destinades a indemnitzar aquestes actuacions.  
Per tot el que s'ha exposat, de conformitat amb el que es preveu en l'article 168.1, apartat A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb els que estableix la Llei 9/2022, de 30 de desembre, de pressupostos de la Generalitat per a l'exercici 2023, i en virtut de les competències establides en el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, resolc:  
  
Secció primera  
Disposicions comunes  
  
Primera. Finalitat i objecte  
Aquesta resolució té per finalitat assegurar, en l'àmbit competencial de la Generalitat, el dret constitucional de totes les persones a la tutela judicial efectiva en condicions d'igualtat, facilitant l'accés a la justícia a tota la ciutadania, especialment a aquelles persones que pertanyen a col·lectius vulnerables, a través de la justícia de proximitat.  
  
Constitueix l'objecte d'aquesta resolució la concessió i gestió de les subvencions destinades al Consell Valencià de Col·legis d'Advocats (d'ara en avant CVCA), per la prestació dels serveis d'orientació jurídica de proximitat.  
  
Segona. Crèdit pressupostari  
Les actuacions i serveis que constitueixen l'objecte d'aquesta resolució es finançaran, de conformitat amb la Llei 9/2022, de 30 de desembre, de pressupostos de la Generalitat per a l'exercici 2023, amb càrrec al programa pressupostari 112.70 de la Direcció General de Reformes Democràtiques i Accés a la Justícia de la Conselleria de Justícia, Interior i Administració Pública. Es destinaran 1.300.000 € de la línia S8422000, amb càrrec al capítol IV, amb la descripció i finalitat: «Indemnització de les actuacions realitzades per advocades i advocats, derivades de la prestació de serveis d'orientació jurídica de proximitat i d'orientació jurídica en matèria d'emergència social i energètica», i el beneficiari de la qual és el CVCA.  
  
Tercera. Règim jurídic aplicable  
Aquestes subvencions es regiran, a més de fer-ho per el que es disposa en aquesta resolució, pel que es preveu en la Llei 38/2003, de 17 de novembre, general de subvencions (Llei 38/2003, de 17 de novembre), i el seu reglament de desenvolupament, aprovat pel Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (Llei 1/2015, de 6 de febrer); la Llei 9/2022, de 30 de desembre, de pressupostos de la Generalitat per a 2023; la Llei 39/2015, d'1 d'octubre, del procediment administratiu comú de les administracions públiques; la Llei 1/1996, de 10 de gener, d'assistència jurídica gratuïta, i el Reglament d'assistència jurídica gratuïta, aprovat pel Decret 175/2021, de 29 d'octubre, del Consell, i la restant normativa aplicable.  
  
  
Secció segona  
Actuacions realitzades per professionals de l'advocacia derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica  
  
Quarta. Entitats i persones beneficiàries  
1. És beneficiari de la subvenció el CVCA. Al seu torn, en la seua qualitat d'entitat col·laboradora, distribuirà als col·legis professionals de l'advocacia de la Comunitat Valenciana l'import de la subvenció que corresponga a l'activitat desenvolupada per cadascun d'aquests.  
2. Així mateix, són entitats i persones beneficiàries d'aquesta subvenció:  
a) Els col·legis de l'advocacia de la Comunitat Valenciana.  
b) Els i les professionals de l'advocacia que hagen realitzat actuacions o prestat serveis subvencionables en el marc d'aquesta secció segona de la present resolució.  
3. El CVCA rebrà les transferències de la Generalitat i distribuirà el crèdit entre els seus col·legis de l'advocacia. Aquests, al seu torn, abonaran les indemnitzacions corresponents als i les professionals de l'advocacia que hagen prestat els serveis d'informació, assessorament i orientació jurídica, de conformitat amb les actuacions subvencionables establides en el resolc cinqué.  
El CVCA informarà la Conselleria de Justícia Interior i Administració Pública de l'import de la compensació que li corresponga en relació amb la prestació dels esmentats serveis.  
  
Cinquena. Actuacions subvencionables  
Seran objecte de subvenció les actuacions que figuren en els certificats presentats pel CVCA i els seus respectius col·legis professions, expedits entre l'1 de gener i el 31 de desembre de 2023, realitzades pels i les professionals de l'advocacia en les oficines de justícia de proximitat (JUSTIPROP), situades en les seus que depenguen de l'Administració de la Generalitat o de qualsevol de les entitats locals o corporacions de dret públic que hi mostren el seu interés, consistents en:  
  
a) Informació a la ciutadania sobre serveis que presten l'Administració de la Generalitat i altres administracions i organismes públics en matèria d'accés a la justícia, mediació, assistència a les víctimes del delicte, protecció de drets i mecanisme de segona oportunitat, i reducció de la càrrega financera; ubicació i dades de contacte de seus judicials, oficines d'assistència a les víctimes del delicte, oficines de denúncies i d'assistència a les víctimes de violència de gènere, serveis d'orientació i mediació (SOM); col·legis professionals de l'advocacia i de la procura; centres socials; Registre Civil, i qualsevol altra entitat que preste serveis relacionats amb aquestes matèries.  
  
b) Informació a la ciutadania sobre recursos públics o privats als quals acudir per a la protecció i defensa dels seus drets i interessos legítims.  
c) Assessorament i orientació jurídics previs al procés per a les persones que pretenguen reclamar la tutela judicial dels seus drets i interessos, quan tinguen com a objecte evitar el conflicte judicial o analitzar la viabilitat de la pretensió.  
d) Informació sobre tràmits administratius davant els registres Civil, Mercantil i de la Propietat.  
e) Suport a la ciutadania per a realitzar consultes electròniques de tràmits judicials o administratius en matèria de justícia i/o Administració de justícia, en particular en matèria de justícia gratuïta, col·laborant amb els serveis d'orientació jurídica (facilitant les sol·licituds a les persones interessades, ajudant-los a emplenar-les i a remetre-les al servei d'orientació jurídica (SOJ) corresponent, juntament amb la restant documentació presentada, etc.), accedir als registres en els quals tinga la condició de persona interessada, després de l'autorització prèvia.  
f) Informació, assessorament i orientació jurídica en matèria d'emergència social i energètica.  
  
Sisena. Quantia i meritació de la subvenció  
1. La prestació que cada professional de l'advocacia realitza diàriament en les dependències de les oficines de justícia de proximitat (JUSTIPROP) serà retribuïda amb el mateix import que corresponga a les següents bases i mòduls de compensació econòmica, fixats en l'annex II del Reglament d'assistència jurídica gratuïta, aprovat pel Decret 175/2021, de 29 d'octubre:  
a) Servei de guàrdia, fins a sis assistències més l'IVA corresponent.  
  
b) Servei de guàrdia superior a sis assistències més l'IVA corresponent.  
S'entén per assistència, totes les actuacions respecte d'un usuari o usuària d'aquest servei realitzades en el mateix dia.  
2. També podran ser objecte de subvenció les despeses que genere al CVCA i als seus col·legis professionals el cost de l'organització i el funcionament operatiu necessaris per a la prestació d'aquests serveis, sempre que no siguen objecte de subvenció a través de les línies de subvenció derivades de la Llei 1/1996, de 10 de gener.  
3. El dret al cobrament de les actuacions subvencionables dels serveis d'informació, assessorament i orientació jurídica de proximitat es reportarà després de la presentació dels certificats a què fan referència els apartats seté i huité d'aquesta resolució.  
  
Setena. Termini i forma de justificació  
1. Respecte de les actuacions subvencionables derivades de la prestació dels serveis d'orientació jurídica de proximitat que hagen realitzat els i les professionals de l'advocacia, el CVCA presentarà davant la Direcció General de Reformes Democràtiques i Accés a la Justícia, dins del mes natural següent al de finalització de cada bimestre, un certificat de la subvenció que contindrà els punts següents:  
  
a) Relació d'actuacions realitzades, amb indicació del JUSTIPROP on s'han efectuat i el dia de la seua realització. En el cas que el professional de l'advocacia acudisca a la corresponent oficina de justícia de proximitat i no es realitze cap actuació, es farà constar aquest fet.  
  
b) Nom, cognoms i NIF, domicili, telèfon i adreça electrònica de les persones ateses, desagregades per sexe, edat i col·lectius de persones vulnerables als quals pertanguen, si escau.  
En el cas que les persones ateses no autoritzen de manera expressa que quede constància de les seues dades, no es deixarà constància de nom, cognoms, NIF domicili, telèfon ni adreça electrònica.  
c) Objecte de l'actuació.  
d) Nom i cognoms dels i les professionals que hagen realitzat les actuacions.  
2. Respecte de les despeses que generen al CVCA i als seus col·legis professionals el cost de l'organització i funcionament operatiu necessaris per a la prestació d'aquests serveis, el CVCA presentarà davant la Direcció General de Reformes Democràtiques i Accés a la Justícia, abans de 30 de novembre de 2023, el certificat, juntament amb la documentació següent per a la deguda justificació de la despesa:  
a) Un informe justificatiu en què siga certificat per la persona o persones representants del Col·legi amb capacitat legal per a això, que les despeses imputades són necessàries per al funcionament operatiu del servei, a més dels criteris que s'han seguit per a imputar la part proporcional o el percentatge que raonablement corresponga d'acord amb principis i normes de comptabilitat.  
b) Relació classificada de despeses en les quals s'haja incorregut a conseqüència de la realització de l'activitat subvencionada, amb identificació del creditor i del document, concepte de la despesa, el seu import desglossat (base imposable, IVA no recuperable o compensable, IRPF), data d'emissió i data de pagament.  
c) Relació detallada de les activitats realitzades amb personal propi, especificant-hi per a cadascuna d'aquestes el personal que ha intervingut, identificació de la nòmina corresponent amb indicació del mes o període, percentatge imputat a aquesta i desglossament d'imports (brut, net, retenció IRPF, seguretat social a càrrec del treballador, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb l'exigit en la normativa legal aplicable, així com els justificants de pagament d'aquestes despeses.  
e) Certificat expedit per la persona o persones representants del col·legi amb capacitat legal per a això, acreditatiu que els imports relatius a l'Impost sobre el Valor Afegit o qualsevol altre impost indirecte que, si escau, figuren en la relació de despeses no han sigut objecte de recuperació i/compensació.  
3. Dins del concepte de despeses de funcionament, s'entendran incloses aquelles despeses materials i personals necessàries per a la correcta prestació del servei, i es consideraran despeses de funcionament les següents:  
a) Les despeses derivades, directament o indirectament, del personal que participa en l'organització dels serveis de JUSTIPROP.  
b) La despesa de les primes d'assegurança que cobrisca els accidents que puguen succeir en la prestació del servei.  
c) Les despeses derivades de la gestió administrativa i comptable i, si escau, de les auditories de qualitat de la prestació del servei.  
d) Les despeses destinades a donar publicitat dels serveis entre els seus possibles usuaris, sempre que es faça constar que aquestes estan sufragades per la Generalitat.  
e) Les despeses de comunicació amb els i les professionals prestadores del servei, quan la comunicació siga necessària per a la prestació d'aquest servei.  
f) Les despeses en impresos necessaris per a la prestació dels serveis.  
g) Les despeses relatives a llocs web, telèfons mòbils utilitzats per a la prestació del servei i correu, missatgeria, buroSMS o, en definitiva, qualsevol element utilitzat per a la prestació dels serveis a què s'ha fet referència.  
h) Aquelles altres despeses degudament justificades, sempre que s'acredite que aquestes resulten necessàries per al correcte funcionament operatiu i prestació del servei.  
  
Huitena. Obligacions del CVCA  
1. Amb caràcter general, el CVCA haurà de complir les obligacions que es recullen en el títol X de la Llei 1/2015, de 6 de febrer, i en els articles 13 i 14 de la Llei 38/2003, i qualssevol altres requisits i obligacions derivats de la normativa aplicable en matèria de subvencions.  
  
2. El CVCA, a més de complir les obligacions específiques establides en aquesta resolució, haurà de complir les obligacions següents:  
  
a) Complir l'objectiu, gestionar i realitzar de manera directa, o a través dels corresponents col·legis de l'advocacia i dels i les professionals col·legiades en aquests, l'activitat en què es fonamenta la concessió de subvenció, en la forma, les condicions i el termini establits en aquesta resolució, aportant la documentació i les dades necessàries per a la correcta avaluació de les actuacions per la Direcció General de Reformes Democràtiques i Accés a la Justícia.  
b) Distribuir entre els seus respectius col·legis l'import de la subvenció que corresponga a cadascun, en funció del nombre d'actuacions professionals realitzades i acreditades per aquests davant el CVCA.  
c) Presentar bimestralment davant la Direcció General de Reformes Democràtiques i Accés a la Justícia els certificats d'actuacions professionals objecte d'aquesta resolució.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportant tota la informació que li siga requerida per a això i facilitar la inspecció i el control de la Generalitat, a través de la Direcció General de Reformes Democràtiques i Accés a la Justícia, amb la finalitat de conéixer qualsevol aspecte de l'activitat objecte de la subvenció, en els termes previstos en l'article 169 de la Llei 1/2015, de 6 de febrer.  
  
e) Acreditar davant l'òrgan concedent estar al corrent en el compliment de les seues obligacions tributàries i davant la Seguretat Social, de conformitat amb el que s'estableix en l'article 13.1.e de la Llei 38/2003, general de subvencions, i en els articles 22 i 23 del seu Reglament, aprovat pel Reial decret 887/2006, de 21 de juliol. Per a això, les entitats beneficiàries podran autoritzar la Conselleria perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar aquesta autorització, les entitats beneficiàries hauran d'aportar la documentació acreditativa que es troben al corrent de les esmentades obligacions. La direcció general competent es reserva el dret de requerir l'entitat si la informació obtinguda presenta alguna incidència.  
  
f) No alterar la finalitat de les subvencions i complir totes les obligacions que estableix la legislació vigent per als perceptors de fons públics.  
g) De conformitat amb el que s'estableix en l'article 16, 3, j) de la Llei 38/2003, de 17 de novembre, el CVCA en la seua condició d'entitat col·laboradora, haurà de portar llibres i registres comptables específics en relació amb aquestes subvencions per a facilitar-ne l'adequada justificació i la comprovació del compliment de les condicions establides en aquesta resolució. D'aquests llibres i registres específics es deixarà constància expressa a la Direcció General de Reformes Democràtiques i Accés a la Justícia.  
h) Conservar tota la documentació original, justificativa de l'aplicació dels fons rebuts, mentre puguen ser objecte de les activitats de comprovació i control.  
i) Després de la finalització de l'execució, el CVCA justificarà davant la Direcció General de Reformes Democràtiques i Accés a la Justícia l'aplicació de la subvenció percebuda i presentarà la documentació indicada en el resolc onzé que acredite el compliment de l'objecte de la subvenció.  
  
Novena. Obligacions dels col·legis professionals de l'advocacia  
a) Organitzar i realitzar, juntament amb el CVCA, les activitats o sessions formatives necessàries per a l'inici en la prestació del servei o actualització de coneixements.  
b) Presentar, a través del CVCA, una memòria d'activitats que incloga la valoració de la qualitat de la prestació del servei realitzat.  
  
c) Coordinar-se amb la Direcció General de Reformes Democràtiques i Accés a la Justícia en relació amb les incidències sorgides en la prestació del servei.  
  
Desena. Obligacions de la Conselleria de Justícia, Interior i Administració Pública en relació amb la subvenció de les actuacions corresponents a aquesta secció  
1. La Conselleria de Justícia, Interior i Administració Pública durà a terme les actuacions de comprovació de la justificació de la subvenció, d'acord amb el que es disposa en l'article 169 i concordants de la Llei 1/2015, de 6 de febrer, d'hisenda pública, del sector públic instrumental i de subvencions.  
2. La liquidació de l'import de la subvenció corresponent al període certificat s'efectuarà, després de la comprovació administrativa prèvia, mitjançant transferència al CVCA dins del mes natural següent al de la presentació del certificat.  
  
Onzena. Justificació de l'aplicació dels fons percebuts  
1. Les entitats beneficiàries presentaran en el mes de gener de 2024, davant la Direcció General de Reformes Democràtiques i Accés a la Justícia, la justificació de l'aplicació de fons percebuts, de conformitat amb l'article 30.2 de la Llei 38/2003, de 17 de novembre, mitjançant una memòria d'actuació justificativa del compliment de les condicions imposades en la concessió de la subvenció. També es presentarà una memòria econòmica justificativa de les despeses subvencionades.  
  
El compte justificatiu estarà conformat per les memòries d'actuació i les memòries econòmiques corresponents als consells autonòmics i a cadascun dels col·legis professionals que el constitueixen.  
  
2. La memòria d'actuació comprendrà els aspectes següents:  
a) Relació i nombre i importe total d'actuacions subvencionables realitzades, diferenciades per tipus d'actuació subvencionable.  
b) Quantitat distribuïda a cada col·legi, diferenciada per tipus d'actuació subvencionable.  
c) Relació d'actuacions realitzades per cada professional de l'advocacia, amb indicació de l'import abonat per cada actuació.  
3. La memòria econòmica abreujada, que inclourà una relació classificada de les despeses de l'activitat per concepte i import.  
4. Les memòries d'actuació i memòries econòmiques, i les relacions, hauran d'estar signades per la persona representant del CVCA i de cada col·legi professional de l'advocacia que compte amb capacitat legal per a això, de conformitat amb el que es preveu en els respectius estatuts.  
5. A l'efecte del que s'estableix en l'apartat dihuité, número 2, B), de l'Acord de 24 d'agost de 2012, del Consell, pel qual es determinen els punts addicionals a comprovar per la Intervenció en l'exercici de la fiscalització de la despesa (DOGV 6849, 28.08.2012), i amb la finalitat que l'òrgan gestor puga expedir el certificat previst en aquest apartat, el CVCA i els seus col·legis professionals hauran de presentar, en tot cas, una còpia de les factures de les despeses realitzades, d'acord amb el que s'estableix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil, o amb eficàcia administrativa, incorporats en la relació a què es fa referència en l'apartat b del punt 2, i la documentació acreditativa del pagament.  
  
  
Secció tercera  
Altres disposicions comunes  
  
Dotzena. Pagament de l'últim bimestre de l'any 2023  
De conformitat amb l'article 39.5.c de la Llei 1/2015 i el procediment establit reglamentàriament, les actuacions i despeses d'organització i funcionament subvencionables en el marc d'aquesta resolució que s'hagen realitzat en els mesos de novembre i desembre podran subvencionar-se amb càrrec als pressupostos de l'exercici 2024, sempre que hi haja crèdit suficient i adequat.  
  
Tretzena. Protecció de dades personals  
Per al desenvolupament de les actuacions objecte d'aquesta resolució i en relació amb el tractament de les dades personals que necessiten les parts, s'observarà en tot moment el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, així com el que es disposa en la Llei orgànica 3/2018, de 5 de desembre, de protecció de dades de caràcter personal, i en les disposicions dictades en el seu desplegament.  
  
Catorzena. Dret de la competència  
Aquestes subvencions no tenen el caràcter d'ajuda d'Estat a què fa referència l'article 107.1 del Tractat de Funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què fa referència l'article 3.1 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Quinzena. Reintegrament  
Serà procedent, de conformitat amb el que s'estableix en l'article 172 de la Llei 1/2015, el reintegrament de les quantitats percebudes en els supòsits i pels subjectes obligats que es determinen en aquest article i en la normativa bàsica estatal.  
  
Contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la seua publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que es puga interposar qualsevol altre recurs dels previstos en la legislació vigent.  
  
València, 24 de febrer de 2023.- La consellera de Justícia, Interior i Administració Pública: Gabriela Bravo Sanestanislao.